Paul Verhoeven 80 évesen is erotikus thrillert forgat
A Robotzsaru és az Elemi ösztön rendezője képtelen leállni.
Július 18-án lesz a holland származású rendező 80. születésnapja, de nem lesz ideje a bulit kipihenni, mert egy nappal később már meg is kezdi a Benedetta című kosztümös film forgatását Olaszországban.

A holland-francia koprodukcióban készülő film egy 17. századi apácanövendék, Benedetta Carlini életéről szól majd, akinek csodák is fűződnek a nevéhez, a pestis elől menekül zárdába, ahol szerelmi kapcsolatba bonyolódik egy másik nővel. A címszereplőt a belga Virginie Efira játssza majd, akivel a rendező korábban is dolgozott együtt, de szerepel a filmben Charlotte Rampling és Lambert Wilson is.

Verhoeven számos hollywoodi film, köztük az Elemi ösztön és a Robotzsaru rendezőjeként vált világhírűvé. Legutóbbi filmje, az Áldozat? nagy kritikai siker volt, a főszerepet alakító Isabelle Huppert Golden Globe-díjat nyert és Oscarra is jelölték.

Borítókép: Getty Images
paul verhoeven